1Are nakaj chic je 'o wi pa Jerusalen, xe upon pa tinimit Betfage, pa 'o wi i ral jyub Olívos. Are 'uri i Jesus xe u tak bi queb u tijoxelab, 2xu bij chique: —Jix che i aldéa-le chi 'o pan chakawach. Chila qui rik wi jun ati asna yukulic, 'o jun rac'al ru'. Chi toro lok, y che i c'ama lok. 3Y we 'o ca tz'onow chiwe wach u chac quix tijin chu toric, chi bij che chi cu rik u chac che i Kajwal, y ire juntir cu tzalij chal chawe, chix chok che —xu bij Jesus chique. 4Queje xqui 'an ile, y xe'el 'uri pacha u tz'ibam can jun ajbil u tzij i Dios ujer. Ire u tz'ibam canok: 5Cha bij iri chique i aj tinimit Sion: "I 'atol tzij yix ya ca c'un iwu'. Ire nu 'anom ta nim che rib, xa cul chirij jun buru ca c'unic; ca c'unic cul chirij jun ral buru, rac'al jun ati asna aj ekan." (Queje ile u tz'ibam can i ajbil u tzij i Dios ujer.) 6I u tijoxelab i Jesus xe 'ec y xqui 'an na pacha i bital chique. 7Xqui c'am li ati asna ru' i rac'al. Te'uri xqui coj qui 'u' chiquij; i Jesus xa 'an chirij. 8Je q'ui i winak je rachi'il pa be; ique xqui rip i qui 'u' chuwach, wikbal re i pu be. Xak je 'o jujun xqui ch'up u xak che' y xqui coj pa be. 9I winak chi je nabe chuwach, xak i je teren lok, conojel xe oc chi sic': —¡Nim u 'ij ire chi umuk uxiquin i ka rey mam David! ¡Dios chu ya ni 'utz puwi i jun-i chi u takom na lok! ¡Chocsax ni u 'ij i Dios! (Queje ile xe siq'uin chu bixquil.) 10Are xoc bi i Jesus pa Jerusalen, i winak conojel xe ch'ujer na rumal i quicotemal. Je q'ui xe tz'onowic: —¿Pachin i achi-le? —xe cha. 11—Are i Jesus, chi ajbil u tzij i Dios; ile chi aj Nazaret, u cwenta i Galiléa —xqui bij i winak. 12Te'uri i Jesus xoc pa rachoch i Dios; are 'uri 'is xe resaj ni'pa i aj c'ayinel xak i aj lo'onel je 'o xe ja. Xe u bal'atij qui mexa i je aj jalwachil u wach qui mer i winak, xak queje i qui tem i je aj c'ay palomax. 13Xu bij chique: —I Dios, chupam u wuj, u bim can i tzij-i: "I wachoch, lic jun ja re qui tz'onbal i winak chwe"; xui-ri yix i 'anom qui jul ili'omab che —xu bij i Jesus chique. 14Chila pa rachoch i Dios je 'o jujun mawach, xak je 'o jujun je clis je 'o chila. Ique xe tejeb pan ru' i Jesus, y ire xe rutzirsaj. 15Xak je 'o jujun ac'alab je 'o chila que tijin chi sic': "¡Nim u 'ij ire chi umuk uxiquin i ka rey mam David!" xqui bij. I ajwab sacerdóte, xak i je tijonel re i tzij pixab, are xquilo wach xo'on i Jesus, are xqui ta qui tzij i ac'alab, ique lic xpe coywal. 16Are 'uri xqui bij che i Jesus: —¿N-ca ta ti yet wach que tijin chu bixquil? ¿'Utz nawi ile, ca bij yet? —xe cha. —Katzij xin ta —xu bij i Jesus chique—. Ique que tijin chu 'onquil pacha u tz'ibam can jun ajbil u tzij i Dios ujer. Ire xu bij che i Dios: Yet a 'anom chique i ac'alab, xak chique i c'a que tz'umanic lic quiqui bixaj a 'ij (—xu bij). 17Are 'uri i Jesus xe ro'taj canok y xa 'e c'a Betánia, que u 'ana jun a'ab chila. 18Are xsakiric, xu maj chubi u be, xa 'e pa Jerusalen. Are ca tijin chi be, i Jesus xpe u numic. 19Xak te'et xril jun che', u che'lal hígo, 'o xucut be. Ire xa 'e pan ru' i che'; lic n-ti u wach xu rik che, xui u xak. Are 'uri i Jesus xu bij jun c'okbal tzij che i che': —¡Yet n-cat wachin ta chic! —xu bij che. Are 'uri i che' juntir xchakijic. 20I u tijoxelab, are xquil ile, lic xqui bisoj. Xqui bij che i Jesus: —¿Wach xa 'ani che i che'-le, chi juntir xchakijic? —xe cha. 21I Jesus xu bij chique: —Katzij i quin bij chiwe, we lic 'o u cubibal i c'ux, we lic n-ta cu bij i c'ux, xak yix quix tiqui chu 'anic pacha i xin 'an yin che i che-i. Y n-xui ta la ile, xak quix tiqui che, we qui bij che i jyub-i, "Chat el chi, ja c'aka awib pa mar," qui bij che, ile lic co'on na. 22Yix, wach i qui tz'onoj che i Dios, we lic qui cojo chi quiwil na, ca ya' na 'uri chiwe —xu bij i Jesus chique. 23Te'uri i Jesus xoc chic pa rachoch i Dios y xoc chi qui tijoxic chila. Are 'uri xe tejeb pan i caj'atzil i sacerdóte ru', xak i nimak tak mam'ib que i aj Israel, y xqui tz'onoj che: —¿Pachin xyaw ile pa'ab chi cat tijin chu 'onquil? —xqui bij che—. ¿Bi chi 'atbal tzijal 'o pa'ab, chi queje ca 'an ile? —xe cha. 24I Jesus xu bij chique: —Xak yin quin tz'onoj jun tzij chiwe. We qui bij usuc' chwe, te'uri xak quin bij yin chiwe bi chi 'atbal tzijal 'o pin'ab. 25Chi bij chwe pachin xyaw pu'ab i ma Wan cu kajsaj ya piquiwi i winak. ¿Are i Dios yawnak che, o xa winak yawnak che? —xu bij i Jesus chique. Ique xe oc chu bixquil chiquiwach: —¿Wach caka bij na che? —que cha—. We caka bij chi are i Dios yawnak ni ile pu'ab i ma Wan, ire cu bij na 'uri chake: "¿Wuchac 'uri n-xi coj taj wach i xu bij?" 26We xak caka bij chi xa ru' winak petnak wi wach i xu bij i ma Wan, lic caka xij kib chique i winak; man conojel i winak quiqui bij chi ma Wan lic ru' i Dios petnak wi wach i u bim —xqui bij chiquiwach. 27Rumal-i xqui bij che i Jesus: —N-keta'am taj —xe cha che. —Xak yin n-quin bij ta 'uri chiwe wach i 'atbal tzij 'o pin'ab, chi quin 'an tak iri —xu bij chique. 28Te'uri i Jesus xu bij chique: —¿Wach qui ch'ob yix che i tzij-i? 'O jun achi, je 'o queb u c'ojol. I achi xu bij che i jun: "Wac'al, jat wo'or pa chac chupam in ticon," xu bij che. 29I rac'al xu la' u wach che: "N-cwaj taj," xu bij. Xui-ri, xu jalwachij u no'oj y xa 'e pa chac. 30Te'uri i qui kajaw xak xu 'ijla i jun chic, pacha xo'on che i nabe. Ire xu bij chi ca 'ec; "Ey," co'ono, xui-ri, n-xa 'e taj. 31¿Pachique chique i je queb u c'ojol xo'ono pacha craj i qui kajaw? —xu bij i Jesus chique i nimak tak mam'ib. —Are i nabe —xe cha. —Katzij i xi bij —xu bij i Jesus chique—. Xak quin bij na yin chiwe chi 'o i je mal laj tak aj tz'onol alcawal, xak 'o ixokib ajmaquib que tijin coquic pu'ab i Dios, y yix n-taj. Ique je pacha i rac'al i achi chi xo'ono pacha craj u kajaw. 32Xui-ri yix ix pacha i ucab u c'ojol man n-xix cojon ta che u tzij i ma Wan aj kajsanel ya. Xc'un ire chu c'utic chiwe wach craj te i c'aslemal, xui-ri n-xix cojon taj. I je aj tz'onol alcawal, xak i ixokib ajmaquib, ique xqui cojo. Tupu xiwil yix ile, n-xi jalwachij ti nojbal, cojbal-re u tzij —xu bij i Jesus chique. 33Te'uri xu bij chique: —Chi ta chic jun tijojbal tzij quin bij na chiwe. 'O jun achi nim i rulew, u ticom úva chuwach. Te'uri xu coj coral chirij; xu yijba pa quiqui yitz' wi u wa'al i úva, xak xu yijba jun ral ja tac'tic chupam i ticon, chajbal-re ronojel. Te'uri xe u coj jujun ajchaquib, je aj a média ru'; y xa 'e ire naj che jun tinimit. 34Are xu rik i 'ij re i cosech, xe u tak li u mocom chu tz'onoxic i re ire chique i raj mediant. 35Are xe upon i mocom, xe qui chapo. I jun, xqui ch'ayo; i jun chic, xqui camsaj; i jun chic, xqui coj abaj che. 36Te'uri i rajaw ticon xe u tak chali juban chic u mocom, mas je q'ui na chiquiwach i je nabe. Are xe uponic, i je raj mediant xqui 'an chic chique pacha xqui 'an chique i juban chi je nabe. 37Pa q'uisbal-re, xu tak li i mer u c'ojol. Xu ch'ob ire: "Ique lic que cojon na che i wac'al-i," xu ch'ob ire. 38Xui-ri, are xquil i u c'ojol i rajaw ulew, xqui bij chiquiwach: "Are ire-le are i rajaw ulew co'on panok; chaka camsaj," xe cha, "man yoj coj canajic oj rajaw," xe cha. 39Rumal-i xqui chapo, y xquesaj li chuwach ulew, y xqui camsaj. (Queje ile i tijojbal tzij xu bij i Jesus chique.) 40Te'uri xu tz'onoj chique: —Bay, are ca c'un ni rajaw i ulew, ¿wach co'on ni ire chique i ajchaquib-le? —xu bij. 41Ique xqui bij: —Ire lic que u camsaj ni je aj 'anol mal-le; lic n-cril ta to'bal qui wach. Te'uri cu ya i rulew chique juban chic aj mediant, chi quiqui jach i re ire che, are cu rik i 'ij —xe cha i mam'ib che i Jesus. 42Te'uri i Jesus xak xu bij chique: —¿Xataba n-iwilom taj wach tz'ibtal can chupam u wuj i Dios? Queje iri cu bij: I abaj chi n-xcaj ti xqui coj i je aj 'anol ja, are i abaj-le chi xe'elok lic nim ni u chac che i cubibal ja. Are i xe'elok-le, are i Kajwal Dios xa 'anawic, y cakil yoj, lic 'utz ile chi u 'anom ire. (Queje ile tz'ibtal canok.) 43Rumal-i, quin bij chiwe chi Dios cresaj ni u chac pi'ab yix y cu ya na piqui'ab juban chic ajchaquib je 'utz, chi quiqui ya ni cosech che i Dios pacha ca majawic. 44I abaj-le chi xin bij chiwe, we 'o jun ca 'e tzak puwi, xa ca paxic; xak i abaj-le, we ca tzak chirij jun winak, lic co'on na c'ajc'aj che —xu bij i Jesus chique. 45I je ajwab sacerdóte, xak i je aj Fariséo, are xqui ta wach i tijojbal tzij xbix chique, ya xquetamaj chi xa are ique que u lap na. 46Rumal-i cacaj ique quiqui chapo, xui-ri xqui xij quib chique i uq'uial winak, man i winak quiqui bij chi Jesus ajbil u tzij i Dios.
SAN MATÉO 21